Kienu jeżistu darba lura fis-snin – b'mod partikolari fl-Italja –xebbiet ikkonsagrati li kienu jgħixu l-ħajja reliġjuża tagħhom mill-istess dar ta' nieshom, imsejħa appuntu 'monache di casa' jew 'sorijiet tad-dar'. Fost dawn jingħaddu wħud ta' fama qaddisa li għexu fil-belt ta' Napli, bħal Santa Maria Francesca tal-Ħames Pjagi, Terzjarja Alkantarina, imsejħa 'il-Qaddisa tal-Kwartieri Spanjoli'; il-Qaddejja ta' Alla, Anastasia Ilario, Terzjarja Dumnikana, magħrufa bħala s-'Santarella' ta' Posillipo; il-Qaddejja ta' Alla, Maria ta' Ġesù Landi, Terzjarja Franġiskana, fundatriċi tat-Tempju tal-Incoronata ta' Capodimonte; il-Venerabbli Genoveffa De Troia, Terzjarja Franġiskana f'Foggia; u l-Qaddejja ta' Alla, Maria Angela Crocifissa Giuda tal-Kwartier Mercato. Magħhom inżidu lil Swor Serafina Pisa 'tal-Mulej' li dwarha sejrin nitkellmu llum. Wild in-nobbli Prudenza Pisa, għal niesha Tenza, twieldet Napli fl-24 ta' Ottubru 1621 f'familja suġġetta għall-Viċi Re ta' Spanja, iżda trabbiet fuq il-gżira pittoreska ta' Capri fil-baħar Tirren li minnha kienu mnisslin minn dixxendenza antika l-ġenituri tagħha. Nies ommha Giustina, infatti – il-familja Strina – kienu ilhom jabitaw fuq il-gżira sa mill-1202, waqt li dawk min-naħa ta' missierha mill-ewwel snin tas-seklu erbatax. Tenza għaddiet it-tfulija u ż-żgħożija tagħha fit-trankwillità u l-ġmiel tal-gżira. M'għeluq il-ħmistax-il sena tagħha mbagħad, skont il-prassi tal-epoka, kienet imressqa għaż-żwieġ kif propost u rranġat min-naħa ta' missierha. Għal tali deċiżjoni, madankollu, hija wriet li ma kinitx lesta taċċetta u, fil-jum li fih kellha tingħata r-risposta definittiva min-naħa ta' niesha lil nies l-għarus magħżul, ippreżentat ruħha quddiem il-mistednin b'xagħarha maqtugħ qasir u liebsa tonka mill-aktar fqira mislufa lilha għall-okkażjoni minn ħabiba tagħha. Biex inkunu aktar preċiżi, it-tonka kienet dik ta' stil bizzoca li l-oriġini tagħha jmorru lura sew fis-snin u kienet tintlibes minn dawk in-nisa li xtaqu jħaddnu l-ħajja reliġjuża u li għal xi raġuni jew oħra kellhom jibqgħu f'darhom u għalhekk kienu jagħżlu li jħaddnu xorta waħda l-istat tal-ħajja kkonsagrata u, filwaqt li jissieħbu bħala terzjarji ma' xi ordni partikolari, ħafna minnhom kienu jxiddu din l-għamla ta' libsa li permezz tagħha n-nies kienet tagħraf li huma sorijiet tad-dar. Lura għal Prudenza, madankollu, il-missier oġġezzjona għad-deċiżjoni ta' bintu u għalhekk ħa ħsieb jibgħatha Napli għand xi kuġini sinjuri tiegħu bil-għan li l-ambjent sinjur tal-belt ibiddlilha l-idea tagħha. Iżda x-xebba żammet max-xewqa tagħha u, daqs sena wara, irritornat lura lejn Capri fejn għażlet bħala direttur spiritwali tagħha liz-ziju t'ommha, Dun Marcello Strina, li kien vigarju kapitulari tal-post. Fit-tali perjodu, Prudenza u zijuwha ppruvaw jagħtu bidu għat-twaqqif ta' konservatorju intenzjonat biex jilqa' fih xebbiet mingħajr dota, imma sforz ta' kalunja li xterdet f'qasir żmien, bix-xnieha tkun li Prudenza kienet f'relazzjoni partikolarment intima mal-istess ziju tagħha, wassal għall-falliment tal-proġett. Biz-ziju destitwit, Prudenza ssuktat mgħajra minn diversi u msejħa fost l-oħrajn ipokrita, saħħara, sakranazza, giddieba, miġnuna u ħalliela. Obbligata xxedd l-abitu ta' Terzjarja Dumnikana, meta l-flaġell tal-pesta laqat il-belt Naplitana fl-1656, fis-sentejn li l-imxija damet għaddejja, assistiet lill-impestati, iżda sabet ruħha wkoll għal darb'oħra fl-inkwiet meta mressqa l-qorti akkużata b'misapproprjazzjoni ta' flus. Li ġara kien li saċerdot Ġiżwita kuġin tagħha talabha żżommlu xi flejjes, iżda peress li dan miet qasir il-għomor vittma tal-flaġell, ilsna ħżiena dlonk xerrduha li l-flus ħadithom hi. Misjuba innoċenti, fl-istess perjodu miet iz-ziju tagħha Dun Marcell, huwa wkoll vittma tal-pesta. Fuq is-sodda tal-mewt, fl-10 ta' Awwissu 1656, il-qassis ħalla l-beni tiegħu lil Prudenza għall-fondazzjoni ta' kunvent iddedikat lis-Santissimu Salvatur, marbuta li tagħmel dan fi żmien għaxar snin u li għall-ħajja komunitarja tkun introdotta r-Regola ta' Santa Tereża ta' Ávila, allura dik tal-Karmelitani Skalzi. Twaqqif ta' diversi monasteri Minkejja li issa kienet weħidha mingħajr is-sostenn ta' ħadd, Prudenza rat li twettaq ix-xewqa ta' zijuwha f'realtà. Mirbuħa diffikultajiet diversi, fid-19 ta' Mejju 1661 salpat lejn Capri fejn, sal-1685, irnexxielha tara t-tlestija tal-monasteru vast tas-Salvatur, imtella' fuq pjanta ta' Dionisio Lazzari, li sorġa minflok kappella qadima. Imsieħba u megħjuna xi għadd ta' xebbiet li għażlu li jingħaqdu magħha, il-knisja tal-monasteru kienet ikkonsagrata mill-Kardinal Vincenzo Maria Orsini OP; dik il-ħabta Arċisqof ta' Benevento – futur Papa Benedittu XIII – li tul l-episkopat tiegħu żamm korrispondenza mal-fundatriċi. Bl-ewwel membri jammontaw għal erba', sal-1700 in-numru tela' għal 60 u, kif xtaq Dun Marcell, is-sorijiet ħaddnu r-Regola ta' Santa Tereża għall-ħajja kontemplattiva. Sadanittant, Prudenza ħadet l-isem reliġjuż ta' Serafina tal-Mulej u kitbet trattati ta' teoloġija axxettika u dommatika li jlaħħqu t-22 volum, waqt li huwa kkalkulat li kitbet mal-2167 ittra li fil-parti l-kbira tagħhom illum huma mitlufa. F'kitbietha ttrattat it-Trinità u l-providenza, is-sagramenti u l-virtù, il-vokazzjoni għall-ħajja reliġjuża, l-estasi, il-viżjonijiet u l-mirakli. Sadanittant, fis-snin li segwew, Swor Serafina ħadmet għat-twaqqif ta' bosta monasteri oħra fuq l-osservanza tar-regola tal-Karmelitani Skalzi: dak ta' Fisciano, iddedikat lil San Ġużepp fl-1675; ieħor f'Vico Equense ddedikat lis-Santissima Trinità fl-istess sena msemmija; f'Massa Lubrense wieħed fl-1677 u ieħor fl-1689; f'Torre del Greco, iddedikat lill-Immakulata Kunċizzjoni, fl-1681; u ieħor f'Anacapri ddedikat lil San Mikiel Arkanġlu fl-1683. Djar oħra nfetħu aktar tard f'Marigliano u Scala fl-1715 waqt li taħt il-ħarsien tas-Sorijiet ta' Capri tqiegħdu l-konservatorji ta' Pagani u Frasso Telesino. Iżda Swor Serafina sal-aħħar kellha tiffaċċja l-kalunji. Mixlija din id-darba li kienet kwijetista – għamla ta' duttrina mistika kkundannata bħala ereżija mill-Beatu Papa Innoċenz XI – kienet imressqa quddiem tribunal tas-Sant'Uffizzju. Il-proċess dam għaddej sitt snin u f'dan il-perjodu sabet ruħha miżmuma priġuniera fl-istess ċella tagħha fil-monasteru ta' Capri għal sentejn u nofs sħaħ. Misjuba finalment innoċenti u għaldaqstant meħlusa fuq intervent tal-Kardinal Orsini, mietet ta' 77 sena fis-17 ta' Marzu 1699 u l-funeral tagħha ra l-parteċipazzjoni ta' numru ta' sekulari u ekkleżjastiċi. Midfuna fil-knisja tal-monasteru tas-Santissimu Salvatur, il-proċess għall-beatifikazzjoni tagħha tnieda fl-1742.